Imtella' Awwissu 26, 2021 - Aġġornata 26 Ta' Awwissu, 2021 9:36am Numru ta' pajjiżi tal-punent qed javżaw liċ-ċittadini tagħhom u lill-Afgani li jinsabu f'Kabul fl-Afganistan biex ma jmorrux lejn l-ajruport, għax hemm theddida serja ta' attakk terrostiku mill-militanti tal-Istat Iżlamiku. L-Awstralja, l-Istati Uniti u anke r-Renju Unit qed iħeġġu liċ-ċittadini tagħhom li jinsabu barra l-ajruport ta' Kabul jistennew biex jiġu evakwati, biex jitilqu miż-żona malajr kemm jista' jkun. Aktar minn 82,000 persuna s'issa ttieħdu lejn pajjiżi oħra fl-aħħar għaxart ijiem, minn meta t-Talibani ħadu f'idejhom il-pajjiż. It-Talibani wissew li mhux ser iħallu lil ħadd joħroġ mill-pajjiż wara l-aħħar tax-xahar, lanqas ċittadini barranin. Filwaqt li Franza qalet li se ttemm l-evakwazzjonijiet sa għada, l-Istati Uniti u r-Renju Unit qed jippjanaw li jżommu mat-terminu maqbul tal-31 t'Awwissu. Huwa mifhum li eluf ta' persuni f'riskju mhux se jilħqu jiġu evakwati sa din id-data. Bħalissa hemm mal-10,000 persuna jistennew għall-evakwazzjoni.